മരം വെട്ടിയ സംഭവം പൊതുമരാമത്ത് വകുപ്പ് പോലീസില് പരാതി നല്കി ഒറ്റപ്പാലം : കണ്ണിയംപുറത്ത് മരം വെട്ടിനീക്കിയ സംഭവത്തില് പൊതുമരാമത്ത് വകുപ്പ് പോലീസില് പരാതി നല്കി. കണ്ണിയംപുറത്ത് പൊതുമരാമത്ത് റോഡരികിലെ മരം അനധികൃതമായി വെട്ടിമാറ്റിയ സംഭവത്തിലാണ് നടപടിയുമായി പൊതുമരാമത്ത് വകുപ്പ് രംഗത്ത് വന്നത്. ഒറ്റപ്പാലം ഒന്ന് വില്ലേജ് ഓഫീസറുടെ അറിയിപ്പ് പ്രകാരമാണ് മരം വെട്ടിമാറ്റിയതിനെതിരേ നടപടിക്കൊരുങ്ങുന്നത്. കണ്ണിയംപുറം മാരിയമ്മന് കോവിലിന് സമീപത്ത് സ്വകാര്യസ്ഥലത്ത് മുന്വശത്തുനിന്നിരുന്ന പ്ലാവാണ് കഴിഞ്ഞ ഞായറാഴ്ച വെട്ടിമാറ്റിയ നിലയില് കണ്ടെത്തിയത്. 2010ല് എംഎല്എയുടെ പ്രാദേശിക വികസന ഫണ്ടുപയോഗിച്ച് വനംവകുപ്പിന്റെ നേതൃത്വത്തിലാണ് പാതയരികില് വൃക്ഷത്തൈ നട്ടിരുന്നത്. നഗരസഭയുടെ നേതൃത്വത്തില് പരിപാലനം നടത്തിയിരുന്നു. സംഭവത്തില് അന്വേഷണം ആവശ്യപ്പെട്ട് മുന് നഗരസഭ കൗണ്സിലര് കെ.ബാബുവും ഹിന്ദു ഐക്യവേദിയും നഗരസഭ സെക്രട്ടറിക്ക് പരാതിയും നല്കിയിരുന്നു. തുടര്ന്ന്, മരം വെട്ടിമാറ്റിയതായി പൊതുമരാമത്ത് വകുപ്പിനെ നഗരസഭ സെക്രട്ടറി രേഖാമൂലം അറിയിക്കുകയും സംഭവം പരിശോധിക്കാന് കത്ത് നല്കുകയുമായിരുന്നു. ഇതിന് പുറമെയാണ് റവന്യൂവകുപ്പും വില്ലേജ് ഓഫീസ് മുഖാന്തരം നടപടിക്കായി പൊതുമരാമത്ത് വകുപ്പിനെ സമീപിച്ചത്.